Man in hof ná jagtog op wildsplaas | Maroela Media
Die 40-jarige man wat in Limpopo in hegtenis geneem is nadat die karkasse van tien bokke en 'n volstruis in sy besit gevind is, gaan minstens nog 'n week agter tralies bly terwyl die polisie die saak verder ondersoek.
Kol. Moatshe Ngoepe, provinsiale polisiewoordvoerder, het gesê die verdagte, Albert Makakeni Malatji, het Vrydag vlugtig in die Nkowankowa-landdroshof verskyn op aanklag van onwettige jag.
"Hy is nog nie borgtog toegestaan nie. Die saak is tot 2 Augustus uitgestel vir verdere ondersoek," het Ngoepe gesê.
Maroela Media het vroeër berig Malatji is Donderdag in die vroeë oggendure op 'n wildsplaas langs die R71 in die Letsitele-omgewing, oos van Tzaneen, in hegtenis geneem.
"Veiligheidswagte op die plaas het op inligting gereageer dat daar moontlik stropers op die plaas is. Hulle het gaan ondersoek instel en 'n verdagte blou Mazda-bakkie opgemerk," het Ngoepe gesê.
"Die wagte het die bakkie genader. Ses verdagtes het van die bakkie gespring, die bestuurder agtergelaat en te voet die veld in gevlug. Die bestuurder het probeer wegjaag, maar is agternagesit en is vasgetrek."
Die soektog na die ses ander verdagtes duur voort.
Hy gaan maar net sê hy was honger en sy familie het nie kos nie. Dis mos die nuutste.
Met wat is diere gedood indien met vuurwapen het hy lisensie?????????
Hy sal sy voertuig verloor daar moet beslag op gele word asook wapen en moet onbevoeg verklaar word,maar met kennis wat ek het as wildbewaring betrokke was met ondersoek goeie werk aan hulle kant .sal die saak goed afloop